**Σχέδιο Δημοσίευσης Γραφείου Επιτρόπου Νομοθεσίας**

**-------------------------------**

Οι αρμοδιότητες της Επιτρόπου Νομοθεσίας, καθορίζονται στην τελευταία Πράξη διορισμού της (Πράξη Προέδρου της Δημοκρατίας Αρ.756/2019 ημερομηνίας 3.10.2019) και είναι οι ακόλουθες:

Κατά τη διάρκεια της θητείας της είτε αυτεπάγγελτα είτε κατόπιν οδηγιών του Προέδρου της Δημοκρατίας ή και του Υπουργικού Συμβουλίου, μεριμνά για:

(1) Την ετοιμασία και υποβολή εισηγήσεων στον Πρόεδρο της Δημοκρατίας ή και σε οποιοδήποτε άλλο δημόσιο αξιωματούχο, όργανο, αρχή, υπηρεσία ή πρόσωπο για οποιοδήποτε θέμα που αφορά το κυπριακό νομοθετικό πλαίσιο και ιδίως τον εκσυγχρονισμό, την απλοποίηση, τη συμπλήρωση, την ενοποίηση, την κωδικοποίηση ή / και την αναθεώρηση της εθνικής νομοθεσίας.

(2) Σύμφωνα με Απόφαση του Υπουργικού Συμβουλίου με αριθμό 62.282, ημερομηνίας 29.06.2005:

(α) Επισήμανση των υποχρεώσεων και ενεργειών, που απορρέουν από νομοθετήματα και αφορούν στο Υπουργικό Συμβούλιο, Υπουργό, Ανεξάρτητο Αξιωματούχο, Υπηρεσίες, Τμήμα, κ.τ.λ.

(β) Έκδοση συγκεκριμένων οδηγιών για συμμόρφωση.

(γ) Ετοιμασία και υποβολή σχετικού ενημερωτικού σημειώματος στο Υπουργικό Συμβούλιο.  
  
(3) Σύμφωνα με την Απόφαση του Υπουργικού Συμβουλίου με αρ. 38.958 ημερομηνίας 25.02.1993:

(α) Ετοιμασία Εθνικών Εκθέσεων, τις οποίες υποχρεούται να υποβάλλει η Δημοκρατία, σύμφωνα με τις επικυρωθείσες Συμβάσεις Ανθρωπίνων Δικαιωμάτων στα πλαίσια των Ηνωμένων Εθνών και του Συμβουλίου της Ευρώπης.  
  
(β) Παρουσίαση και υποστήριξη των εν λόγω Εκθέσεων/Θέσεων της Δημοκρατίας κατά την ακροαματική διαδικασία ενώπιον των αρμοδίων οργάνων των Ηνωμένων Εθνών (treaty bodies).

(γ) Μελέτη και υποβολή εισηγήσεων για εναρμόνιση της εθνικής νομοθεσίας/διαδικασιών/πρακτικών με τις διατάξεις Συμβάσεων Ανθρωπίνων Δικαιωμάτων, τις οποίες η Δημοκρατία έχει κυρώσει, σύμφωνα με νέα δεδομένα ως προς τα διεθνώς κρατούντα και/ή Συστάσεις των πιο πάνω Οργάνων των Ηνωμένων Εθνών (Concluding Observations).

(4) Άσκηση οποιουδήποτε άλλου καθήκοντος ή αρμοδιότητας θέλει εκάστοτε να ανατεθεί σε αυτήν από τον Πρόεδρο της Δημοκρατίας ή και το Υπουργικό Συμβούλιο.  
  
 Προς το σκοπό της ασκήσεως των πιο πάνω αρμοδιοτήτων και καθηκόντων, η Επίτροπος συνεργάζεται με την Προεδρία της Δημοκρατίας.

Η Επίτροπος Νομοθεσίας είναι υπόλογη και υπεύθυνη στον Πρόεδρο της Δημοκρατίας.

Στην Επίτροπο Νομοθεσίας απευθύνονται μόνο η Προεδρία της Δημοκρατίας, το Υπουργικό Συμβούλιο, Υπουργεία, Υπηρεσίες και Τμήματα του δημοσίου σε σχέση με υλοποίηση και εκπόνηση εργασίας που προκύπτει από τις πιο πάνω αρμοδιότητες και ως αναλύονται κατωτέρω.

Ειδικότερα το Γραφείο Επιτρόπου Νομοθεσίας ασχολείται με:

**α) Εισηγήσεις και μελέτες για τον εκσυγχρονισμό, την απλοποίηση, τη συμπλήρωση, την ενοποίηση, την κωδικοποίηση ή / και την αναθεώρηση της**

**εθνικής νομοθεσίας. Αυτή η αρμοδιότητα γίνεται είτε αυτεπάγγελτα είτε κατόπιν οδηγιών ως ανωτέρω αναφέρεται.**

**(β) Ετοιμασία εκθέσεων (country reports)/απαντήσεων σε ερωτηματολόγια σύμφωνα με την Απόφαση του Υπουργικού Συμβουλίου με Αρ. 38.958, ημερ. 25.2.1993**

Για εκτέλεση του έργου αυτού απαιτείται συνεργασία πολλών Υπουργείων/Υπηρεσιών/ Τμημάτων για συλλογή πληροφοριών καθώς και συναντήσεις με όλους τους εμπλεκόμενους φορείς, Κυβερνητικές Υπηρεσίες, μη κυβερνητικές οργανώσεις, κοινωνία των πολιτών, κ.λ.π., ώστε η έκθεση και/ή οι απαντήσεις σε ερωτηματολόγια να είναι αντικειμενικά και να δίνουν τη ορθή εικόνα για την εφαρμογή των διατάξεων της σχετικής συνθήκης και ιδιαίτερα τα μέτρα (νομοθετικά και διοικητικά) που λήφθηκαν από το Κράτος προς συμμόρφωση. Συνεπάγεται δε και παρουσίαση των εν λόγω εκθέσεων ενώπιον οργάνου ελέγχου της εφαρμογής της συνθήκης (treaty body) και αντεξέταση πάνω σε θέματα που αφορούν τα ανθρώπινα δικαιώματα που προστατεύονται από τη συγκεκριμένη συνθήκη.

Υπάρχουν 7 συνθήκες στα πλαίσια των Ηνωμένων Εθνών και 2 στα πλαίσια του Συμβουλίου της Ευρώπης σε σχέση με τις οποίες η Δημοκρατία υποχρεούται να υποβάλλει Εκθέσεις και να απαντά σε σειρά ερωτηματολογίων σε τακτά χρονικά διαστήματα. Επιπρόσθετα, υπάρχει μεγάλος αριθμός ad hoc ερωτηματολογίων που υποβάλλονται κάθε χρόνο από όργανα του ΟΗΕ, του Συμβουλίου της Ευρώπης και της Ε.Ε για θέματα των ανθρωπίνων δικαιωμάτων. Η Επίτροπος Νομοθεσίας καλείται, επίσης, συχνά από το Υπουργείο Εξωτερικών (ΥΠΕΞ) να βοηθήσει στην ετοιμασία των απαντήσεων της Δημοκρατίας προς όργανα των Ηνωμένων Εθνών, αναφορικά με συγκεκριμένα Ψηφίσματα σε σχέση με τα οποία τα κράτη-μέλη καλούνται να δώσουν πληροφορίες για τις ενέργειες που λαμβάνονται προς συμμόρφωση με αυτά.

**(γ) Μελέτη και υποβολή εισηγήσεων για απαιτούμενη εναρμόνιση της εθνικής νομοθεσίας με τις διατάξεις διεθνών συνθηκών τις οποίες η Δημοκρατία κυρώνει ή τις οποίες έχει κυρώσει σύμφωνα με νέα δεδομένα ως προς τα διεθνώς**

**κρατούντα και/ή παρατηρήσεις του οργάνου ελέγχου της εφαρμογής της σχετικής συνθήκης, κατόπιν εξέτασης της έκθεσης της Κύπρου (country report).**  
  
 Η ανάγκη αυτή προκύπτει συχνά μετά τη δημοσιοποίηση της Έκθεσης Γνωμοδότησης του οργάνου ελέγχου της εφαρμογής της συνθήκης των Ηνωμένων Εθνών (treaty body) ή μετά από Σύσταση της αρμόδιας Επιτροπής του Συμβουλίου της Ευρώπης (Committee of Experts), οπότε επιβάλλεται μελέτη και υποβολή εισηγήσεων προς την Κυβέρνηση για λήψη νομοθετικών ρυθμίσεων και ή άλλων μέτρων προς συμμόρφωση.

**(δ) Διεθνείς Συνθήκες:**

(i) Τήρηση Αρχείου Διεθνών Συνθηκών.

(ii) Ετοιμασία και συνεχής ενημέρωση Ευρετηρίου Διεθνών Συνθηκών.

(iii) Παροχή συμβουλών / εισηγήσεων προς το ΥΠΕΞ για θέματα συνομολόγησης Διεθνών Συνθηκών.

**(ε) Επισημάνσεις για υποχρεώσεις και ενέργειες που απορρέουν από τα Νομοθετήματα και αφορούν όργανα της Εκτελεστικής Εξουσίας σύμφωνα με την πράξη του Προέδρου της Δημοκρατίας 565/2005 ημερομηνίας 2.9.2005 (Απόφαση Υπουργικού Συμβουλίου - Αρ. 62.282, ημερ. 29.6.2005).**

Παράλληλα με τις επισημάνσεις που γίνονται συστηματικά προς τους αρμόδιους Υπουργούς και/ή το Υπουργικό Συμβούλιο, γίνεται παρακολούθηση της συμμόρφωσης με αυτές και υποβάλλεται τριμηνιαία Έκθεση στο Υπουργικό Συμβούλιο στην οποία δίδεται αναλυτική κατάσταση, υπό μορφή στατιστικών στοιχείων, των επισημάνσεων της περιόδου, του αριθμού των υλοποιηθέντων και του αριθμού των εκκρεμοτήτων της περιόδου, καθώς και ενοποιημένη κατάσταση όλων των προηγουμένων περιόδων με λεπτομέρειες των επισημάνσεων. Μέσα σε αυτές περιλαμβάνονται και όσες αφορούν συνομολόγηση διεθνών συνθηκών. Συναφώς γίνεται ειδική ενημέρωση του Υπουργικού Συμβουλίου για τις σχετικές εκκρεμότητες.

**(στ) Μετάφραση και ή Ενοποίηση Νομοθεσίας στην Ελληνική.**

**(ζ) Ενοποίηση της Νομοθεσίας στην Ελληνική.**

**(η) Μεταφράσεις διεθνών συνθηκών στην Ελληνική.**

**(θ) Μεταφράσεις ή και Ενοποιήσεις Νομοθεσίας στην Αγγλική.**

**(ι) Ετοιμασία και συνεχής ενημέρωση Ευρετηρίου της Πρωτογενούς και Δευτερογενούς Νομοθεσίας της Κυπριακής Δημοκρατίας (συμπεριλαμβανομένης και της έκδοσης Ετησίων Παραρτημάτων).**

Περαιτέρω ανάλυση των αρμοδιοτήτων του Γραφείου της Επιτρόπου Νομοθεσίας παρέχεται στην ιστοσελίδα στον σύνδεσμο

<http://www.olc.gov.cy/olc/olc.nsf/commissionerfunctions_el/commissionerfunctions_el?OpenDocument>.

|  |  |
| --- | --- |
| α/α | Πληροφορίες προς δημοσίευση |
|  | Εκθέσεις της Κύπρου δυνάμει Διεθνών Συμβάσεων (Country Reports) / Απαντήσεις σε Ερωτηματολόγια.   * International Covenant on Economic, Social and Cultural Rights. * International Covenant on Civil and Political Rights. * Convention against Torture and other Cruel, Inhuman or Degrading Treatment or Punishment. * Convention on the Elimination of All Forms of Discrimination against Women. * International Convention on the elimination of All Forms of Racial Discrimination. * European Charter for Regional or Minority Languages. * Framework Convention for the Protection of National Minorities. * Οικουμενική Περιοδική Έκθεση - Universal Periodic Report. |
| 2. | Νομοπαρασκευαστικές Εργασίες / Νομοσχέδια. |
| 3. | Μεταφράσεις και Ενοποιήσεις / ή Ενοποιήσεις Νομοθεσίας στα Ελληνικά. |
| 4. | Μεταφράσεις / Ενοποιήσεις Νομοθεσίας στα Αγγλικά. |
| 5 | Μεταφράσεις Νομοθεσίας στα Αγγλικά. |
| 6. | Μεταφράσεις Διεθνών Συμβάσεων στα Ελληνικά. |
| 7. | Ευρετήριο Διεθνών Συμβάσεων της Κυπριακής Δημοκρατίας – Index of Treaties. |

Όλες οι πληροφορίες με α/α 1 έως 7 αναρτώνται στην ιστοσελίδα του γραφείου Επιτρόπου Νομοθεσίας – [www.olc.gov.cy](http://www.olc.gov.cy) – σε μορφή pdf και είναι διαθέσιμες στο κοινό δωρεάν.

Επιπρόσθετα οι πληροφορίες με α/α 3,4,5 και 6 εκδίδονται υπό μορφή βιβλίου και διατίθενται/πωλούνται από το Κυβερνητικό Τυπογραφείο το οποίο καθορίζει και το τέλος.